Μακεδονία TV

Το Μακεδονία TV (εν συντομία MAK TV) είναι ελληνικός ιδιωτικός ψυχαγωγικός τηλεοπτικός σταθμός πανελλαδικής εμβέλειας, με έδρα το Μαρούσι.

Ιστορία
Το κανάλι ξεκίνησε την λειτουργία του το 1990, ως περιφερειακό για την Κεντρική Μακεδονία και ανήκε στο Δημοσιογραφικό Συγκρότημα της εφημερίδας Μακεδονία. Το 1994 απέκτησε εμβέλεια και στην Αττική, ενώ το 1995 η άδεια του σταθμού μετατράπηκε σε πανελλαδικής εμβέλειας, γεγονός που τον καθιστούσε μέχρι το 2020 τον μοναδικό ιδιωτικό τηλεοπτικό σταθμό της χώρας που εξέπεμπε εκτός πρωτευούσης (Αθήνα).

Το 2000 το κανάλι εξαγοράστηκε έμμεσα από τον όμιλο Antenna, και έκτοτε προβάλλει προγράμματα τόσο του ANT1, όσο και των υπόλοιπων σταθμών που ανήκουν στον όμιλο. Από το 2009 μεταδίδεται από την επίγεια ψηφιακή τηλεοπτική υπηρεσία της Digea. Την 1η Αυγούστου 2023 άλλαξε λογότυπο και ident.

Φυσιογνωμία
Το 2016, αποφασίστηκε η μεταβολή της φυσιογνωμίας του σταθμού σε μη ενημερωτικού γενικής στόχευσης, μετά από 26 χρόνια, με έγκριση από το ΕΣΡ.

Πρωτύτερα, έκοψε όλα τα δελτία ειδήσεων, τις ενημερωτικές και τις αθλητικές εκπομπές και απέλυσε σχεδόν όλους τους δημοσιογράφους και τεχνικούς που εργάζονταν στο κανάλι, μετατρέποντάς το σε «κλώνο» του ΑΝΤ1 με σειρές από το αρχείο του καναλιού και προβολή τηλεπωλήσεων.

Σύμφωνα με καταγγελία της Ένωσης Τεχνικών Ιδιωτικής Τηλεόρασης Βορείου Ελλάδος τα ξημερώματα της 1ης προς 2ης Αυγούστου του 2019 έγινε μεταφορά της ροής του σταθμού, από την Θεσσαλονίκη, στα στούντιο του ομίλου Antenna στο Μαρούσι.

Πρόγραμμα
Μέχρι και σήμερα έχει προβάλλει πλήθος εσωτερικών και εξωτερικών παραγωγών, καθώς και ξένες σειρές και ταινίες, αλλά και ελληνικές σειρές από το αρχείο των αδελφών σταθμών ΑΝΤ1 και ΑΝΤ1 Κύπρου.

Από τις πρώτες εσωτερικές παραγωγές του σταθμού, ήταν η πολιτιστική εκπομπή Cine Club, η οποία ξεκίνησε να προβάλλεται το 1993 και συνεχίστηκε για 19 ακόμη σεζόν (έως το 2012). Παρουσιαστές της εκπομπής ήταν ο Χρήστος Μπέλλας και η Γαλάτεια Ελευθερίου, ενώ αποτελεί από τις δημοφιλέστερες εκπομπές και αναφέρεται καθαρά στον χώρο της έβδομης τέχνης.

Η πρώτη εκπομπή του σταθμού είχε τίτλο Ένας υπέροχος κόσμος και ήταν μια ψυχαγωγική εκπομπή με παρουσιαστή τον Γρηγόρη Αρναούτογλου. Ξεκίνησε να προβάλλεται το 1990 και αποτελεί την πρώτη χιουμοριστική ελληνική εκπομπή, όπου ο παρουσιαστής έβγαινε με κάμερα στους δρόμους.

Άλλες εκπομπές που έχουν προβληθεί από το κανάλι είναι οι μουσικές Στην Πρίζα (1996-1997), Mac Hits (1998-1999) με τον Πάνο Σατζόγλου, οι ενημερωτικές Σε πρώτο πλάνο (1998-1999), Λόγω τιμής (2002-2003) και Metro (2008-2009) με τον Σόλωνα Αμπατζή, η παιδική εκπομπή Ελάτε να παίξουμε (1995-1999) με την Λίνα Βαλσαμίδου και το Φώτη Κολλιό, οι ψυχαγωγικές Ένα κλικ πιο κοντά (2009) με την Κατερίνα Κανονίδου και My Moment (2014) με τη Σοφία Γκόσιου (η οποία συμμετείχε στην παρουσίαση και άλλων εκπομπών).

Ακόμα πολλά γνωστά ονόματα του χώρου, ξεκίνησαν την καριέρα τους ή έχουν συνεργαστεί μετέπειτα με το κανάλι. Για παράδειγμα, η Φαίη Σκορδά, την περίοδο 2004-2006, παρουσίαζε την πρωινή εκπομπή Καλημέρα, η Νικολέττα Καρρά (2009-2010) και η Ελένη Τσολάκη (2009-2013), παρουσίασαν την εκπομπή Κορίτσια για σπίτι, η Αλέκα Καμηλά, την περίοδο 1998-2000, παρουσίαζε το μεσημεριανό μαγκαζίνο Εδώ Θεσσαλονίκη μαζί με τον Βασίλη Γαλανό, η Ιωάννα Λίλη, την περίοδο 2014-2016, παρουσίαζε το μαγκαζίνο Όλα Καλά, το οποίο ανέλαβαν έπειτα η Νικολέττα Ράλλη (2016-2017) και η Μαρία Λουίζα Βούρου (2017-2018). Τέλος, έχουν προβληθεί από το κανάλι τα τηλεπαιχνίδια Ραντεβού με το Μήτσο (1998-1999) με την Χριστίνα Γιατρά και Ντενεκές (2014) με τον Γιώργο Λέντζα και το Δημήτρη Γαλανίδη.

Στις σειρές, περιλαμβάνονται οι αγγλόφωνες Just for Laughs Gags, Sex and the City, Οι Μάγισσες, Spartacus, Μπένι Χιλ, οι ισπανόφωνες τηλενουβέλες Μονσεράτ, The First Lady (Primera dama), Ο Θρίαμβος της Αγάπης, Βερόνικα και η αμερικανική σαπουνόπερα Τόλμη και Γοητεία.

Ο σταθμός έχει επίσης προβάλλει κατά καιρούς κινούμενα σχέδια. Συγκεκριμένα, την περίοδο 2004-2016, εντάχθηκαν στο πρόγραμμα σειρές διανομής και παραγωγής της γαλλικής Xilam (Οι Χορευτές του Ουρανού και Space Goofs), της Mondo TV (Angel's Friends, Dinofroz και Puppy in my Pocket), της αμερικανικής Sony Pictures Television (Σαμουράι Χ, Τζουμάντζι, Extreme Ghostbusters και The Real Ghostbusters) και της Fox (The Simpsons, Family Guy και Futurama).

Επιπλέον από την έναρξη λειτουργίας του το 1990, διέθετε ενημερωτικές εκπομπές και δελτία ειδήσεων που έβγαιναν ζωντανά από την Θεσσαλονίκη, έως το 2016 όπου απολύθηκαν σχεδόν όλοι οι δημοσιογράφοι που εργάζονταν, λόγω της μετατροπής του καναλιού σε μη ενημερωτικό, με αποτέλεσμα να αποκτήσει στη συνέχεια, γενικότερα, πρόγραμμα κονσέρβα. Μερικά από τα προγράμματα του ΑΝΤ1 που μεταδόθηκαν στο Μακεδονία TV είναι τα τηλεπαιχνίδια Το Ταίρι Ξέρει με τον Τόνι Σφήνο, Still Standing με την Μαρία Μπεκατώρου και Ταξί με τον Αλέξανδρο Τσουβέλα και οι σειρές (με χρονολογική σειρά παραγωγής) Τμήμα Ηθών, Ανατομία ενός εγκλήματος, Της Ελλάδος τα παιδιά, Οι Μεν Και Οι Δεν, Πάτερ ημών, Εγκλήματα, Άκρως οικογενειακόν, Οι στάβλοι της Εριέτας Ζαΐμη, Το καφέ της Χαράς, Δεληγιάννειον Παρθεναγωγείον, Μπρούσκο, Παρθένα Ζωή, Γυναίκα χωρίς όνομα, Αν ήμουν πλούσιος, Άγριες Μέλισσες και Ήλιος.

Από τη σεζόν 2018-2019 ο σταθμός αναβαθμίζεται σε σήματα και γραφικά, μεταδίδοντας μόνο αμερικανικές σειρές πρώτης προβολής εκ των οποίων αγγλόφωνες παραγωγής του ABC (Scandal, Agents of S.H.I.E.L.D. και Private Practice), του NBC (Chicago Fire) και ισπανόφωνες παραγωγής της Telemundo (Η Βασίλισσα της Καρδιάς, La Doña, La Patrona και Santa Diabla), ξένες ταινίες της αμερικανικής Air Bud (Ο Δούκας και Spymate) και εκπομπές (Top Gear) θυμίζοντας κατά πολύ σε πρόγραμμα το Netflix, ενώ μείωσε και τις τηλεπωλήσεις, τις οποίες προβάλλει τις πρωινές ώρες.

Το Φεβρουάριο του 2021 προβλήθηκε η Αργεντίνικη σαπουνόπερα Las Estrellas, ενώ από το διήμερο 19 με 20 Μαρτίου έως τις αρχές Ιουνίου, ο σταθμός έκανε μια μικρή στροφή και στο ελληνικό πρόγραμμα, προβάλλοντας το εναλλάξ με το ξένο. Από τις 20 Ιουνίου μέχρι τις 1 Ιουλίου, ο σταθμός προέβαλλε για χρέος της UEFA, παράλληλα με τον ΑΝΤ1, και ορισμένο πρόγραμμα του Euro 2020, υπερβαίνοντας κάθετα στην φυσιογνωμία του σταθμού που είναι μη ενημερωτική, καθώς βάσει νόμου απαγορεύεται η προβολή τους, όπως και των lifestyle εκπομπών που θεωρούνται ενημερωτικές. Μετέπειτα στις 6 Σεπτεμβρίου της ίδιας χρονιάς, μείωσε τις επαναλήψεις των σειρών του ANT1 και στράφηκε ξανά στο ξένο πρόγραμμα με τις ισπανόφωνες τηλενουβέλες La Doña, Ματωμένη Γη και την ιρλανδέζικη Riviera ενώ μετά τις 21:00 προβάλλει αμερικάνικες σειρές (Britannia, Suits κ.ά.).

Το καλοκαίρι του 2021 θα γινόταν μετονομασία του καναλιού σε Neon TV, κάτι που δεν πραγματοποιήθηκε, καθώς βάσει των ιθυνόντων του, θα έμοιαζε με μικρό κανάλι, ενώ στο παρελθόν είχαν υπάρξει φήμες για μετονομασία του ακόμη και σε ΑΝΤ2 (κάτι που θα έμοιαζε όμως με όνομα - παρωδία του ΑΝΤ1) όταν ακόμη έδρευε στη Θεσσαλονίκη, αλλά και σε ANT1+, λόγω της ενδεχόμενης μετονομασίας της ομώνυμης over-the-top πλατφόρμας έπειτα από συνεργασία του ΑΝΤ1 με τον άλλοτε αντίπαλο του Mega Channel.

Τη σεζόν 2024-2025 προβλήθηκαν σε καθημερινή βάση η ελληνική δικαστική σειρά Δικαστικές Υποθέσεις, 120 επεισοδίων που αποτελεί διασκευή της επιτυχημένης σειράς The Criminal Court, σε παραγωγή της Filmpool, με παραγωγή της ελληνικής εκδοχής από την Silverline Media, για λογαριασμό του ίδιου του Μακεδονία TV, κάνοντας πρεμιέρα στις 2 Σεπτεμβρίου 2024 και η ψυχαγωγική εκπομπή του Αντώνη Κανάκη Πειρατικό βινύλιο ζωντανά από την Θεσσαλονίκη όντας συνέχεια του Βινυλίου μεταφερόμενου από τον ΑΝΤ1, κάνοντας πρεμιέρα στις 18 Νοεμβρίου 2024.

Στις 2 Ιουνίου 2025, ξεκίνησε καθημερινή επαναπροβολή (20:00) της αμερικανικής σειράς Χτυποκάρδια στο Μπέβερλι Χιλς (παλαιότερα, είχε προβληθεί στη χώρα από το Mega Channel) και μάλιστα για πρώτη φορά στην ελληνική τηλεόραση σε υψηλής ευκρίνειας εκδοχή, μετά από σχετική ψηφιακή επεξεργασία.

Εμβέλεια
Από τις 24 Σεπτεμβρίου 2009, ο σταθμός εκπέμπει ελεύθερα μέσω της Digea και συνδρομητικά μέσω της COSMOTE TV και της NOVA όπου στη δεύτερη μαζί με το μητρικό κανάλι ΑΝΤ1 δεν εξέπεμπε το διάστημα 2023-2026 λόγω οικονομικών διαφορών μεταξύ των δύο πλευρών.Η Nova εμπλουτίζει την πλατφόρμα της με την ένταξη του ANT1 και του MAK TV

Μακεδονία TV HD
Από τις 3 Μαρτίου 2016 το κανάλι εκπέμπει και πιλοτικά σε υψηλή ευκρίνεια (HD) και με ανάλυση 1080i.

Ιδιοκτησία
Στις 15 Φεβρουαρίου 1990 συστάθηκε επίσημα η Ραδιοτηλεοπτικές Επιχειρήσεις Αδερφοί Καραβασίλη και Σία Ανώνυμη Εταιρεία με τον διακριτικό τίτλο TV Μακεδονία Α.Ε. για την ίδρυση και λειτουργία του τοπικού αρχικά καναλιού, βάσει των πρώτων δραστηριοτήτων του καταστατικού της επιχείρησης το οποίο αδειοδοτήθηκε το 1993, αποκτώντας και τεχνική δικτύωση στην Κεντρική Μακεδονία με αριθμό πρωτοκόλλου 19203/Ε/9.9.1993. Μετέπειτα, τροποποιήθηκε η άδεια από περιφερειακής σε εθνικής εμβέλειας με αριθμό πρωτοκόλλου 11353/Ε/7.6.1994.

Τον Φεβρουάριο του 2000 το κανάλι άλλαξε ιδιοκτησία, τροποποιώντας την ονομασία της επιχείρησης σε Μακεδονία TV Ανώνυμος Εταιρεία, τον διακριτικό τίτλο σε Μακεδονία TV και τις δραστηριότητες της. Το 2004 πουλήθηκε το 25% του καναλιού σε τρίτη εταιρεία.

Από τα μέσα του 2019 οι αδερφοί Κυριακού που κατέχουν και λειτουργούν τον ΑΝΤ1 πήραν το 81,1% του Μακεδονία TV εντάσσοντας το επίσημα στον όμιλο. Στην πορεία αγόρασαν και το υπόλοιπο ποσοστό (18,9%) καθιστώντας την επιχείρηση από πολυμετοχική σε μονομετοχική, ενώ εισήλθαν και άλλοι μέτοχοι, όπως ο Σαουδαραβικός όμιλος MBC και η Eurolife (θυγατρική της Eurobank).

Λογότυπα
 Αρχείο:Macedoniatvlogo.png 100px 100px 100px 100px 100px 100px 1990 - 2003 2003 - 2012 2012 - 2013 2013 - 03.09.2018 03.09.2018 - 01.08.2023 (SD) 03.03.2016 - 01.08.2023 (HD) 01.08.2023 - σήμερα

Παραπομπές

Εξωτερικοί σύνδεσμοι
Ιστοσελίδα του Μακεδονία TV

Κατηγορία:Όμιλος ΑΝΤ1
Κατηγορία:Ιδιωτικοί τηλεοπτικοί σταθμοί πανελλαδικής εμβέλειας